text: Nu kommer Agger til Esbjerg
  27 september 2014 kl. 11.08
  Esbjerg FB møder søndag Daniel Agger og resten af Brøndbyholdet på hjemmebane.
  Der er lagt op til et fodboldbrag på Blue Water Arena søndag aften mellem to mandskaber, der har underpræsteret i forhold til egne forventninger.
  -Jeg glæder mig helt vildt, og det bliver specielt at møde sine tidligere holdkammerater. Brøndby har tabt to kampe i træk og har kniven på struben, så vi må forvente, at de kommer blæsende, siger forsvarsspiller Daniel Stenderup.
  Hans vurderinger af kampens spændings niveau og af de hidtidige præstationer deles af cheftræner Niels Frederiksen, der ser flere lighedspunkter mellem holdene.
  -Brøndby er et rigtig godt fodboldhold, der har indkøbt en række dyre spillere, men mangler at få det til at spille rigtigt. Også på det punkt ligner vi lidt hinanden, siger Niels Frederiksen.
  Mens Brøndby kommer efter nederlag til Randers FC og FC København, har Esbjerg FB vist fremgang med 3-0-sejren over FC Vestsjælland og uafgjort mod Hobro IK.
  Mohammed Fellah og Lasse Rise er fortsat ikke helt klar, og truppen er uændret i forhold til Hobro-kampen.
  